**ΠΡΟΤΑΣΕΙΣ ΕΠΙ ΤΩΝ ΘΕΣΕΩΝ ΤΟΥ ΣΥΡΙΖΑ-ΠΣ**

Το κείμενο των πολιτικών θέσεων του κόμματος απηχεί τις θέσεις ενός κόμματος της Ευρωπαϊκής Αριστεράς, έχει δε στόχο την διακυβέρνηση της χώρας στο άμεσο μέλλον.

Παραμένει ο ΣΥΡΙΖΑ-ΠΣ προσηλωμένος στο όραμα του Σοσιαλιστικού Μετασχηματισμού της Κοινωνίας κατανοεί όμως ότι το μονοπάτι πρέπει να χαραχθεί καθώς δεν έχει περπατηθεί από άλλους.

Αναγνωρίζει τις ευρωπαϊκό πλαίσιο, νομικό – πολιτικό – οικονομικό, στο οποίο δεσμεύεται η Ελλάδα και τους περιορισμένους βαθμούς ελευθερίας που επιτρέπει αυτό, αλλά δεν απογοητεύεται και δεν απεκδύεται των κυβερνητικών ευθυνών.

Τέλος, εμμέσως, παραδέχεται ότι η κυβερνητική αλλαγή δεν σημαίνει και ταυτόχρονη ανάληψη της εξουσίας.

Οι παρατηρήσεις που ακολουθούν έχουν στόχο να προσθέσουν κάποια στοιχεία που ίσως θα έκαναν ένα πολύ καλό κείμενο περισσότερο πραγματιστικό, σύγχρονο και αποδεκτό από τους πολίτες.

**1. Εξωτερική Πολιτική**

1.1. Κόσμος. Δεν υπάρχει επαρκής αναφορά στον πολυπολικό κόσμο που έχει ήδη αναδυθεί.

**Πρόταση:** Οι δύο μεγάλες δυνάμεις (Κίνα-ΗΠΑ) δεν είναι παντοδύναμες πλανητικά, και έχει δημιουργηθεί χώρος τον οποίο καταλαμβάνουν περιφερειακές δυνάμεις κρατικές και μη (Ρωσία, Ινδία, Πακιστάν, Ιράν, Σαουδική Αραβία, Τουρκία, ριζοσπαστικός ισλαμισμός) που δρουν προς ίδιο όφελος, συχνά παραβιάζοντας το διεθνές δίκαιο, όπως δείχνουν και τα τραγικά γεγονότα στην Ουκρανία, Υεμένη κ.α. Η ΕΕ είναι απούσα και σύρεται πίσω από τις ΗΠΑ. Ο χώρος της Αν. Μεσογείου, όπου δρουν πολλοί από τους ανωτέρω «παίκτες» είναι περιοχή ζωτικών συμφερόντων της χώρας.

1.2. Βαλκάνια. Στις ελληνοτουρκικές σχέσεις υπάρχει το γνωστό πρόβλημα ότι ο έντιμος συμβιβασμός που αποτελεί θέση του κόμματος θα γίνει είτε επί ελληνικών συμφερόντων (αφού δεν διεκδικούμε κάτι) είτε με αποδοχή της ελληνικής θέσης (υπαγωγή του θέματος υφαλοκρηπίδας – ΑΟΖ στη διαιτησία) από την Τουρκία, πράγμα αδύνατο στο προβλεπτό μέλλον.

**Πρόταση:** Για να μην οδηγήσει η κούρσα εξοπλισμών, που ήδη ξεκίνησε, σε νέα χρεοκοπία, χρειάζεται η Ελλάδα να επεξεργαστεί εκ νέου θέσεις στον αμυντικό τομέα που θα εδράζονται σε νέες και ευέλικτες λύσεις χαμηλού κόστους (δικτυοκεντρική άμυνα, βληματοκεντρική προσέγγιση, μη επανδρωμένα αεροσκάφη και πλοία, ηλεκτρονικός πόλεμος, κλπ) όπου οι πανάκριβες πλατφόρμες μάχης μπορούν να είναι σημαντικά περιορισμένες σε αριθμό.

1.3. Μέση Ανατολή. Η θέση του κόμματος για Παλαιστίνη με πρωτεύουσα την Α. Ιερουσαλήμ, εκτός από καταδίκη των εποικισμών μπορεί να εμπλουτιστεί.

**Πρόταση:** Καταδικάζουμε επίσης τους βομβαρδισμούς αμάχων από τη Χαμάς, αλλά και τα υπέρμετρα αντίποινα από την ισραηλινή πλευρά.

**2. Οικονομία - Ανάπτυξη.**

Η Ελλάδα ως μέλος της ΟΝΕ δεν μπορεί να επηρεάσει την νομισματική πολιτική που την αφορά. Το μεγάλο επίτευγμα της εξόδου από τα μνημόνια έδωσε πίσω στη χώρα, σε σημαντικό βαθμό, την ιδιοκτησία των δημοσιονομικής πολιτικής με την οποία θα επιτευχθούν οι στόχοι, οι οποίοι όμως στόχοι (πλεονάσματα) είναι επίσης δεδομένοι, καθώς η ρήτρα διαφυγής είναι προς κατάργηση, εφόσον η πανδημία τείνει να εξελιχθεί σε ενδημία. Όλα αυτά σημαίνουν ότι η αναπτυξιακή δυναμική εξαρτάται από την χρήση των πόρων του ταμείου ανάκαμψης, τις ιδιωτικές επενδύσεις που θα γίνουν, αλλά και την επανενεργοποίηση του τμήματος των πολιτών που έχουν γίνει πλέον οικονομικά ανενεργοί. Το τελευταίο είναι πολύ σημαντικό για την δίκαιη κατανομή του οφέλους από την ανάπτυξη.

**Προτάσεις:**

2.1. Τεχνολογικά πάρκα σε στις μεγαλύτερες πόλεις της χώρας που θα καλύπτουν όλες τις περιφέρειες. Σε αυτά θα μπορούν να εγκατασταθούν.

2.1.1 Ξένες εταιρίες τεχνολογιών αιχμής, με δέλεαρ φορολογικά κίνητρα.

* + 1. Νεοφυείς εταιρίες με πλήρη φορολογική απαλλαγή για 5 έτη (ακόμα και από ΦΠΑ). Επίσης θα τους παρέχεται δωρεάν η επιχειρηματική στέγαση στα πάρκα.
		2. Επιχειρήσεις που θα ιδρύονται από τα Ελληνικά και ξένα πανεπιστήμια. Θα τους παρέχονται τα ίδια κίνητρα όπως και για τις νεοφυείς.
		3. Επιπλέον κίνητρο για εγκατάσταση νεοφυών επιχειρήσεων που θα ιδρύουν επαναπατριζόμενοι επιστήμονες, θα είναι η πλήρης κάλυψη των ασφαλιστικών εισφορών για 5 έτη.

2.2. Πολιτιστικά πάρκα κοντά στους μεγαλύτερους αρχαιολογικούς χώρους. Εκεί θα δραστηριοποιούνται σχολές κοινωνικών επιστημών, ξένων και ελληνικών πανεπιστημίων. Στόχος το σύνολο των σχολών κλασικών σπουδών των κορυφαίων πανεπιστημίων να πραγματοποιεί μαθήματα τουλάχιστον ενός εξαμήνου στην Ελλάδα.

2.3. Δημιουργία πλαισίου εξαγοράς κατευθείαν από τις τράπεζες και τους servicers, των κόκκινων δανείων με εξασφάλιση πρώτη κατοικίας. Θα έχει προηγηθεί η εξέταση της αδυναμίας τους για εξυπηρέτηση του δανείου με τους όρους της σύμβασης.

2.4. Δημιουργία φορέα κεντρικής διαχείρισης προμηθειών, με κατάργηση των απευθείας αναθέσεων. Η ψηφιακή πλατφόρμα που θα τον υποστηρίζει θα κάνει τις διαδικασίες ευέλικτες και μη χρονοβόρες.

2.5. Χρηματοδότηση πανεπιστημιακής έρευνας, σε συνεργασία με το ΕΑΓΜΕ, για εξεύρεση κοιτασμάτων σπάνιων γαιών, και άλλων ορυκτών υψηλής προστιθέμενης αξίας, με σεβασμό και προστασία του περιβάλλοντος.

2.6. Δημιουργία κεντρικού φορέα Marketing αγροτικών προϊόντων, με ενεργό συμμετοχή των αγροτικών συνεταιρισμών και των ενώσεών τους. Κίνητρα στις επιχειρήσεις επεξεργασίας αγροτικών προϊόντων για κάλυψη ιδιαίτερων αναγκών / συνηθειών μεγάλων αγορών (π.χ. κρέας Halal για τις μουσουλμανικές χώρες).

2.7. Εκπόνηση μεγάλων project προσέλκυσης ειδικού τουρισμού (περιπατητικού – καταδυτικού) όπως: ενοποίηση / πεζοδρόμηση παραλιακού μετώπου Πειραιά - Σουνίου, δημιουργία διαδρομής Αθήνας - Σπάρτης στα ίχνη του αρχαίου δρόμου. Κίνητρα για σύγχρονο ιατρικό τουρισμό, και επιθετική προώθησή του σε αγορές όπως Ιαπωνία, Σαουδική Αραβία, Σκανδιναβία.

2.8. Δημιουργία φορέα παροχής δωρεάν υπηρεσιών Marketing στις επιχειρήσεις του κοινωνικού τομέα.

2.9. Ολοκλήρωση και λειτουργία του λιμνάζοντος σχεδίου υδατοδρομίων σε νησιά, ειδικά αυτά που το μέγεθός τους δημιουργεί προβλήματα στην τακτική σύνδεσή τους με τα μεγαλύτερα και τον κορμό της χώρας.

2.10. Διαμόρφωση πλαισίου και χρηματοδότηση από την Αναπτυξιακή Τράπεζα εργαζομένων για εξαγορές επιχειρήσεων που παρουσιάζουν παραβατική συμπεριφορά (φοροδιαφεύγουν, παραβιάζουν την εργατική ή περιβαλλοντική νομοθεσία, κλπ).

**3. Φορολογική Πολιτική.**

Το φορολογικό βάρος επί της κοινωνίας είναι δυσβάστακτο και αποδεικνύεται κάθε μήνα με την αύξηση των ληξιπρόθεσμων οφειλών στο δημόσιο. Επομένως τόσο για ουσιαστικούς όσο και για επικοινωνιακούς λόγους δεν πρέπει στο πρόγραμμα να υπάρχει η παραμικρή αναφορά σε αύξηση φορολογίας, αυξημένη κλιμάκωση της προοδευτικότητας συντελεστών, και σε εφαρμογή περιουσιολογίου που θα ερμηνευθεί ως προσπάθεια φορολόγησης των καταθέσεων και των περιεχομένων στις τραπεζικές θυρίδες. Στόχος οφείλει να είναι η αύξηση της αποδοτικότητας των υφιστάμενων φόρων και η μείωση της φοροδιαφυγής.

**Προτάσεις:**

3.1. Αναμόρφωση πλαισίου αντιμετώπισης Transfer Pricing.

* 1. Σύνδεση On-Line ταμειακών μηχανών και υπολογιστών έκδοσης παραστατικών με τις ΔΟΥ.
	2. Κατάργηση ΕΝΦΙΑ για περιουσίες έως 80,000 ευρώ.

3.4. Φορολογικό bonus για υποβολή παραστατικών, έως π.χ. 100 ευρώ μηνιαίως. Τα παραστατικά αυτά θα πρέπει να έχουν εκδοθεί από επαγγελματίες συγκεκριμένων δραστηριοτήτων όπου σημειώνεται μεγάλη φοροδιαφυγή.

* 1. Η όποια μείωση του ΦΠΑ πρέπει να είναι στοχευμένη (όπως ήταν στο ηλεκτρικό ρεύμα) διαφορετικά δεν θα περάσει στην κατανάλωση.
	2. Αναμόρφωση πλαισίου και διαδικασιών τελωνείου. Τα απομιμητικά προϊόντα εισάγονται κάτω από περίεργες συνθήκες.
	3. Εισαγωγή «προσωρινής» φορολογικής και ασφαλιστικής ενημερότητας για όσες ΜμΕ έχουν εκκρεμότητες από το παρελθόν αλλά έχουν τηρήσει τις υποχρεώσεις σε εφορία και ασφαλιστικά ταμεία για το λιγότερο 6 μήνες. Με αυτού του είδους τις ενημερότητες να μπορούν να χρηματοδοτηθούν από το τραπεζικό σύστημα και κυρίως την Αναπτυξιακή Τράπεζα.
	4. Κατάργηση της «μεταφοράς» κληρονομικών βαρών σε συγγενείς πέραν του πρώτου βαθμού. Είναι πιθανόν εκατοντάδες χιλιάδες οι πολίτες που επωμίζονται χρέη συγγενών χωρίς να ξέρουν το παραμικρό και έτσι εξωθούνται εκτός αγοράς ή στη γκρίζα οικονομία.
	5. Καταπολέμηση της μαύρης εργασίας στον αγροτικό τομέα. Το φορολογικό – ασφαλιστικό πλαίσιο υπάρχει (εργόσημο) και μπορεί να εξελιχθεί.

**4. Σώματα Ασφαλείας / Δικαιοσύνη / Μεταναστευτικό.**

Είναι βαθιά η πεποίθησή μου ότι και τα πιο αμφιλεγόμενα προβλήματα δεν πρέπει να κρύβονται κάτω από το χαλί, όμως υπάρχουν σε αυτά συντηρητικές και προοδευτικές λύσεις.

**Προτάσεις:**

4.1 Η σωστή δέσμευση κατάργησης της πανεπιστημιακής αστυνομίας πρέπει να συνοδεύεται και από την **θέσπιση ειδικού σώματος «προστασίας ασύλου»** το οποίο θα φροντίζει για την ελέγχει την είσοδο εξωπανεπιστημιακών στους χώρους των ΑΕΙ, θα προστατεύει τη δημόσια περιουσία και θα αποτρέπει βανδαλισμούς και βιαιοπραγίες, θα αναφέρεται δε στη σύγκλητο του πανεπιστημίου.

4.2. Υπάρχουν **εγκλήματα στα οποία** **η ποινή οφείλει να είναι βαριά και να εκτίεται πραγματικά** και όχι να έχουμε φαινόμενα εγκλεισμού 5-6 ετών για αδικήματα, όπως ενδεικτικά: Γυναικοκτονία, παιδοκτονία, βιασμός, παιδεραστία, μεγαλεμπορία ναρκωτικών, εγκλήματα λευκού κολάρου μεγάλης χρηματικής αξίας.

4.3 **Ο αριθμός μεταναστών έχει φτάσει το σημείο κορεσμού της χώρας.** Χρειάζεται απογραφή / καταγραφή μεταναστών με και χωρίς νόμιμα έγγραφα εισόδου στη χώρα και πάταξη της μαύρης εργασίας / δουλείας. Επίσης άσκηση πίεσης στις χώρες προέλευσης για επαναπατρισμό, χρησιμοποιώντας τη δυνατότητα μη ανανέωσης της άδειας παραμονής νόμιμων μεταναστών και την αποκλειστική εκτέλεση εμβασμάτων τους μέσω του τραπεζικού συστήματος χωρίς τη χρήση μετρητών.

 28/2/2022

 Γιάννης Προβατάκης